Sklep II Ips 441/2009, enako tudi II Ips 440/2009
Sodna praksa Vrhovnega sodišča, 2013-01-24

dovoljenost revizije - prehodne določbe ZPP-D - vrednost spornega predmeta - zavrženje revizije

V skladu z ZPP-D stranke lahko (neposredno) vložijo revizijo, če vrednost izpodbijanega dela pravnomočne sodbe presega 40.000 EUR (drugi odstavek 367. člena ZPP); ali če jo v skladu s 367.a členom ZPP dopusti sodišče (tretji odstavek 367. člena ZPP).

1. Sodišče prve stopnje je toženki naložilo, da mora tožnici plačati (še) znesek 16.385,00 EUR z zakonskimi zamudnimi obrestmi od 21. 12. 2006. V presežku je zahtevek tožnice zavrnilo. Odločilo je še o stroških postopka.

2. Sodišče druge stopnje je pritožbo toženke zavrnilo, pritožbi tožnice pa delno ugodilo in sodbo sodišča prve stopnje spremenilo tako, da je znesek                    16.385,00 EUR nadomestilo s pravilnim zneskom 23.503,53 EUR. Spremenilo je tudi znesek prvostopenjskih stroškov. V izpodbijanem, a nespremenjenem delu je potrdilo sodbo sodišča prve stopnje. Odločilo je še o pritožbenih stroških.

3. Toženka vlaga revizijo iz razloga zmotne uporabe materialnega prava. Meni, da tožničin soprispevek k nastanku škode znaša 80 % in ne le 50 % (kot je ocenilo pritožbeno sodišče). V nadaljevanju se zavzema za znižanje odškodnine. Predlaga, naj revizijsko sodišče reviziji ugodi in izpodbijano sodbo spremeni tako, da tožnici prisodi nižjo odškodnino.

4. Revizija je bila dostavljena Vrhovnemu državnemu tožilstvu Republike Slovenije in vročena tožnici, ki nanjo ni odgovorila.

6. Revizijsko sodišče ugotavlja, da je bila v obravnavani zadevi sodba, s katero se je postopek pred sodiščem prve stopnje končal, izdana 20. 10. 2008, to je po uveljavitvi Zakona o spremembah in dopolnitvah Zakona o pravdnem postopku (v nadaljevanju ZPP-D), kar pomeni, da se je konkretni postopek nadaljeval po določbah tega zakona (prvi in drugi odstavek 130. člena ZPP-D). Ena najpomembnejših novosti te novele Zakona o pravdnem postopku (v nadaljevanju ZPP) je prav nova ureditev revizijskega postopka. Stranke lahko (neposredno) vložijo revizijo, če vrednost izpodbijanega dela pravnomočne sodbe presega 40.000,00 EUR (dovoljena revizija; drugi odstavek 367. člena ZPP); če ni dovoljena po tem merilu, je dovoljena le, če jo v skladu s 367.a členom ZPP dopusti sodišče (dopuščena revizija; tretji odstavek 367. člena ZPP). V tem primeru mora stranka najprej (pri Vrhovnem sodišču) vložiti predlog za dopustitev revizije (367.b člen ZPP) in šele po (morebitni) dopustitvi, samo revizijo.

7. Toženka izpodbija odločitev, po kateri je dolžna plačati 23.503,53 EUR (z obrestmi), zavzema pa se za nižjo odškodnino. V obravnavani zadevi bi bilo lahko sporno, ali je revidentka sploh določno opredelila vrednost izpodbijanega dela sodbe. Negativen odgovor bi imel sam po sebi za posledico nedovoljenost revizije. Četudi izhajamo iz prisojenega zneska odškodnine, revizija po samem zakonu ni dovoljena. Da bi jo sodišče moglo obravnavati, bi morala biti (predhodno) dopuščena, to pa ni bila. Zato je revizijsko sodišče nedovoljeno revizijo toženke zavrglo (377. člen ZPP).

Opr. št: II Ips 440/2009, ECLI:SI:VSRS:2009:II.IPS.440.2009

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.